**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti nuo vietinės rinkliavos už leidimų prekiauti išdavimą liaudies amatų mugių, vyksiančių Teatro aikštėje, atplaukus kruiziniams laivams 2018 m. liepos 3, 7, 8, 12, 14, 16, 23, 26, 30, 31, rugpjūčio 2, 3, 8, 10, 11, 13, 17, 19, 22, 25, 26, 27, 29, 30, 31, rugsėjo 1, 5, 8, 12, 18, 25 ir spalio 19 d., dalyvius.

Teikiamo sprendimo projekto tikslas ir uždaviniai – siekiant skatinti senųjų amatų demonstravimo tradiciją ir populiarinti tautinio, kulinarinio paveldo produktus, pristatyti rankų darbo dirbinius, tautodailės gaminius, atleisti nuo vietinės rinkliavos mokėjimo mugėse dalyvausiančius prekybininkus ir paslaugų teikėjus.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – gautas VšĮ „Klaipėdos turizmo ir kultūros informacijos centras“ prašymas. Įstaiga prašo atleisti prekybininkus bei paslaugų teikėjus, kurie bus kviečiami dalyvauti liaudies amatų mugėse Teatro aikštėje, atplaukus kruiziniams laivams, nuo vietinės rinkliavos mokėjimo.

Prekybos ir paslaugų teikimo Klaipėdos miesto viešosiose vietose vietinės rinkliavos dydžius reglamentuoja Prekybos ir paslaugų teikimo miesto viešosiose vietose vietinės rinkliavos nuostatai, patvirtinti 2011 m. spalio 27 d. Klaipėdos miesto savivaldybės tarybos sprendimu Nr. T2-331 (2017 m. balandžio 27 d. Klaipėdos miesto savivaldybės tarybos sprendimo Nr. T2-96 redakcija).

Pritaikyta vietinės rinkliavos lengvata skatintų dalyvauti mugėse pakviestus geriausius amatininkus, tautodailininkus, liaudies meistrus, tautinio ir kultūrinio paveldo atstovus, prekiaujančius rankdarbiais, tautodailės ir dailės dirbiniais. Vietinės rinkliavos už leidimą prekiauti išdavimą lengvata nebus teikiama asmenims ar įmonėms, prekiausiantiems alkoholiniais gėrimais.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Liaudies amatų mugių metu bus siekiama sukurti Klaipėdos miesto svečiams, atvykstantiems kruiziniais laivais, šventinę nuotaiką ir pritraukti kuo daugiau amatininkų. Vietinės rinkliavos lengvata sudarytų galimybę pakviesti geriausius senųjų amatų puoselėtojus, patyrusius tautodailininkus dalyvauti kruizinių laivų sutikimo mugėse.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento bei Investicijų ir ekonomikos departamento Licencijų, leidimų ir vartotojų teisių apsaugos skyriaus specialistai. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Pagal Klaipėdos miesto savivaldybės tarybos sprendimu patvirtintus Prekybos ir paslaugų teikimo Klaipėdos miesto viešosiose vietose vietinės rinkliavos nuostatus vietinės rinkliavos dydis už prekybą rankdarbiais, tautodailės ar dailės dirbiniais masinių renginių, švenčių metu – 2,90 Eur/d. Atsižvelgiant, kad VšĮ „Klaipėdos turizmo ir kultūros informacijos centras“ prašo nuo vietinės rinkliavos atleisti iki 20 kruizinių laivų sutikimo mugių dalyvių, apskaičiuota vietinės rinkliavos lengvatos suma yra **1856,00 Eur**, (2,90 Eur x 20 dalyvių x 32 d.).

**6. Lėšų poreikis sprendimo įgyvendinimui.**

Atleidus prekybininkus nuo vietinės rinkliavos, į Klaipėdos miesto savivaldybės biudžetą būtų nesurinkta iki **1856 Eur** vietinės rinkliavos pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sudaryti galimybę pakviesti kruizinių laivų sutikimo mugėse dalyvauti geriausius tautodailės, rankdarbių ir dailės dirbinių gamintojus. Neigiamos pasekmės – negautos vietinės rinkliavos įmokos į savivaldybės biudžetą.

PRIDEDAMA:

1. VšĮ „Klaipėdos turizmo ir kultūros informacijos centras“ 2018-06-04 prašymo kopija, 1 lapas;
2. Lietuvos Respublikos vietos savivaldos įstatymo išrašas, 5 lapai;
3. Lietuvos Respublikos rinkliavų įstatymo išrašas, 1 lapas;
4. Prekybos ir paslaugų teikimo miesto viešosiose vietose vietinės rinkliavos nuostatų, patvirtintų Klaipėdos miesto savivaldybės tarybos 2011 m. spalio 27 d. sprendimu Nr. T2-331 ,,Dėl prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ (pakeistų Klaipėdos miesto savivaldybės tarybos 2017 m. balandžio 27 d. sprendimu Nr. T2-96), išrašas, 4 lapai.

Mokesčių skyriaus vedėja Kristina Petraitienė